1Anggap ih ikei toh kare jipen Kristus je aton tanggong jawab mambarita kare rencana Hatalla je hindai ingatawan awi kalunen. 2Taloh je mambatang je inuntut bara jipen te iete musti baketep dengan tempoe. 3Akangku kabuat, dia manjadi soal en bewei je inirok keton -- atawa inirok eweh bewei -- tahiu aku. Malah taloh je inirokku tahiu arepku kabuat mahin jaton manjadi soal. 4Aku dia mangkeme basala huang hal en bewei, tapi jete dia manjadi bukti je aku puna dia basala. Tuhan kabuat je manukas en aku basala atawa dia. 5Tagal te, awi katikae hindai sampai, ela keton helo-helo manyewut aton oloh je basala atawa dia. Entai ih sampai Tuhan dumah kareh. Ie ih je kareh mukei kare rahasia je basilim huang kakaput. Ie te je kareh mungkar kakare kahandak je basahokan huang atei olon. Hong katika te harun genep bitin oloh tau manarima tara je patut ie manarimae bara Hatalla. 6Pahari handiai! Tagal keton, aku jari mangkepan kare taloh te intu Apolos tuntang akan arepku kabuat. Kahandakku mangat bara sonto ain ikei te keton tau bajar riman auh toh, "Keleh keton mimbing atoran je aton." Awi kalote, ije biti mahin jaton bara keton je tau tara-tara dengan ije biti oloh palus mamparandah oloh ije beken. 7Eweh je manjadian pahari labih bara oloh beken? En dia kare taloh handiai inarima pahari bara Hatalla? Jadi, mbuhen keton mampatamam arep keton, kila-kilau jaka taloh je aton intu pahari te dia inenga akan keton? 8Puna bujur keton dia perlu taloh en-en hindai. Keton jari tatau! Keton jari manjadi raja! Tapi ikei dia. Bahalap toto jaka keton puna toto-toto manjadi raja, mangat ikei tau omba marentah hayak dengan keton. 9Manumon tirok ayungku, ikei toh rasul, jari injadian awi Hatalla kilau oloh je inonton awi kare oloh kalunen tuntang kare malekat. Ikei kilau kare oloh randah je ihukum matei awi kalunen. 10Tagal Kristus ikei toh oloh je humong, tuntang keton oloh Kristen je pintar! Ikei oloh je balemo, keton oloh je abas! Ikei ihalalea oloh, tapi keton inara oloh! 11Sampai katika toh ikei mangkeme balau tuntang teah belai; pakaian ikei baya je aton leket intu biti ih; ikei ingapehe awi oloh; ikei jaton eka ikei tau melai manetep; 12ikei mahampas uhat-tolang mangat manggau rajaki. Amon ikei inyapa, ikei mambaleh hapan berkat; amon ikei ingapehe, ikei sabar; 13amon oloh mamapa ikei, ikei mambaleh hapan auh je mangat. Ikei dia labih bara rutik kalunen toh; sampai katika toh ikei magon ianggap kilau kapapan kalunen. 14Aku manyurat surat toh akan keton dia jaka awiku handak mampahawen keton, tapi awiku handak manasehat keton kilau anak ayungku kabuat. 15Basa aku toh je manjadi bapa keton, aloh mungkin kilau oloh Kristen, ain keton jari aton sapuloh koyan guru. Huang pambelom keton kilau kare oloh je hinje dengan Kristus, aku toh manjadi bapa keton, awi aku je mimbit Barita Bahalap tahiu Kristus akan keton. 16Awi te aku paham balaku mangat keton manumon sonto ayungku. 17Akan hal te aku jari manyoho Timoteus manalih keton. Kilau murid ain Kristus, ie sama kilau anak ayungku kabuat je inyintaku. Ie te anak je tau imercaya. Ie kareh handak mampingat keton tahiu cara belom je ilalusku limbah aku percaya dengan Kristus, iete cara belom je iajarku hong genep ungkup hong kueh bewei. 18Aton pire-pire biti bara marak keton manjadi oloh bajoho, awi ewen manyangka aku dia akan dumah manalih keton. 19Tapi amon Tuhan manyoho, maka dia tahi hindai aku dumah kea manalih keton. Kareh hong katika te aku handak mite kea taloh je tau ilalus awi kare oloh je balecak te; dia baya auh huang totok ewen bewei. 20Basa amon Hatalla marentah pambelom oloh, hal te gitan buktie huang pambelom oloh te, dia ie awi kare auh kotake. 21Jadi keleh keton mintih taloh je keton labih rajin! En keton handak aku dumah mangat majar keton hapan auh karas atawa aku dumah majar keton hapan auh balemo tuntang hapan sinta-asi?
Copyright
Learn More
bjn_Latn zho_Hant eng_Latn